SHR พุ่งกระฉูด 9% ลุ้นแผนปลดล็อคเข้าประเทศ โบรกชูหุ้นเด่นเป้า 5.20 บ.
SHR พุ่งกระฉูด 9% ราคาแตะ 4.12 บ. ด้วยมูลค่าซื้อขาย 272.50 ลบ. ลุ้นแผนปลดล็อคเข้าประเทศ ยกเลิก Test & Go กับ Thailand Pass โบรกชูหุ้นเด่น เคาะเป้า 5.2 บ. คาดปีนี้พลิกมีกำไร
SHR พุ่งกระฉูด 9% ราคาแตะ 4.12 บ. โบรกชูหุ้นเด่น ลุ้นแผนปลดล็อคเข้าประเทศ ยกเลิก Test & Go กับ Thailand Pass
20 เม.ย. 2565

ผู้สื่อข่าวรายงานว่า ราคาหุ้น บริษัท เอส โฮเทล แอนด์ รีสอร์ท จำกัด (มหาชน) หรือ SHR ล่าสุด ณ เวลา 15:56 น. อยู่ที่ 4.12 บาท บวก 0.34 บาท หรือ 8.99% สูงสุดที่ 4.12 บาท ต่ำสุดที่ 3.78 บาท ด้วยมูลค่าซื้อขาย 284.91 ล้านบาท

ทั้งนี้ราคาหุ้น SHR ปรับตัวขึ้นแรง คาดนักลงทุนเข้าซื้อเก็งกำไร จากแผนยกเลิก Thailand Pass ซึ่งเป็นบวกต่อการท่องเที่ยว
โดยบล.เอเชีย เวลท์ ระบุในบทวิเคราะห์ (12 เม.ย.2565) รัฐฯ เตรียมเสนอยกเลิกเสนอนโยบายปลดล็อก เงื่อนไขการเข้าประเทศทั้งหมด (เหมือนกับก่อนวิกฤตโควิด-19 ช่วงก่อนปี 2563) ด้วยการเสนอ ศบค. เพื่อยกเลิกการลงทะเบียนในระบบ Thailand Pass รวมถึงการเข้าประเทศในรูปแบบอื่น ที่เป็นมาตรการการเดินทางเข้าประเทศ ได้แก่ Test &amp; Go และพื้นที่ในโครงการ Sandbox ตั้งแต่ 1 มิ.ย. เป็นต้นไป ซึ่งมองเป็นบวกต่อภาพรวมท่องเที่ยวของไทย
ทั้งนี้ในปี 2565 ประมาณการจำนวนนักท่องเที่ยวของภาครัฐฯ จะสูงถึง 7-9 ล้านคน ประเด็นดังกล่าวมองเป็นบวกต่อหุ้นที่เกี่ยวกับการท่องเที่ยว ได้แก่ (1) หุ้นในกลุ่มการบิน ได้แก่ AOT BAFS AAV และ BA และ (2) หุ้นในกลุ่ม โรงแรม ได้แก่ MINT SHR CENTEL และ VRAND
ส่วนบล.ฟินันเซีย ไซรัส ระบุในบทวิเคราะห์ (25 มี.ค.256) SHR ได้รับผลกระทบจำกัดจากสงครามระหว่างรัสเซียและยูเครนคาดผลการดำเนินงานจะพลิกฟื้นในปีนี้ คงแนะนำ “ซื้อ” หลังปรับเพิ่มราคาเป้าหมายเป็น 5.20 บาท/หุ้น
ขณะที่วานนี้ (19 เม.ย.2565) นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า การประชุมศูนย์บริหารสถานการณ์โควิด-19 (ศบค.) ในวันที่ 22 เมษายนนี้ กระทรวงการท่องเที่ยวและกีฬา และการท่องเที่ยวแห่งประเทศไทย จะร่วมกันยื่นเรื่อง ยกเลิก Test &amp; Go และ ไม่ต้องลงทะเบียนผ่านทาง Thailand Pass ในวันที่ 1 พฤษภาคม 2565 จากเดิมที่จะต้องรอผลการพิจารณาเอกสาร 3-5 วัน โดยนักท่องเที่ยวที่จะเดินทางเข้าประเทศไทย สามารถใช้วัคซีนพาสปอร์ตเป็นหลักฐานประกอบในการเดินทางเข้าประเทศ